પોતાના પ્રધાનને વડાપ્રધાન સાથે મુલાકાત ન કરાવી શક્યાં તેથી ઇઝરાયલ ખાતેના એમ્બેસેડરનું પણ નીચા જોણું થયું હતું. તેથી મોકો જોઈને ચારેક મહિના પછી બીબીસીના એક પત્રકારને સ્ટોરી લીક કરી દેવામાં આવી. યસ મિનિસ્ટર યાદ કરો – કઈ રીતે સચીવો અને અમલદારો પત્રકારોને સ્ટોરી લીક કરી દેતા હોય છે. કઈ રીતે પ્રધાનોને આ અમલદારો કફોડી સ્થિતિમાં મૂકી દેતાં હોય છે તે પણ યાદ કરી લો. પ્રીતિ પટેલ સસેક્સમાંથી ચૂંટાયાં છે. થેરેસા મે અગાઉના વડાપ્રધાન ડેવીડ કેમરૂને તેમને પ્રમોટ કર્યાં હતાં. ઇન્ડિયન ડાયસ્પોરાને પોતાની કન્ઝર્વેટિવ પાર્ટી તરફ આકર્ષવા માટે પ્રીતિ પટેલને પ્રમોટ કરાયાં હતાં. ભારતીય જૂથ પરંપરા પ્રમાણે લેબર પાર્ટીનું સમર્થક મનાય છે. આ રાજકારણને કારણે પ્રીતિ પટેલનો ઉદય થયો, પણ તેમનો ઉદય કન્ઝર્વેટિવ પાર્ટીમાં બધાને ના ગમ્યો હોય. કેટલાંક નિરીક્ષકો પ્રીતિ પટેલને ભવિષ્યમાં બ્રિટનના પીએમ ગણાવવા લાગ્યાં હતાં, ત્યારે મોકો જોઈને તેમનાં જ પક્ષના કેટલાંક હરીફોએ થેરેસા મે પર દબાણ ઊભું કર્યું અને આખરે તેમણે રાજીનામું આપવું પડ્યું.